efsyn.gr

Σειρά έκτακτων μέτρων λαμβάνουν η μία περιφέρεια μετά την άλλη στην Ιταλία, κυρίως στο βορρά, λόγω της ραγδαίας αύξησης των κρουσμάτων του κορονοϊού.

Παράλληλα, αργά το βράδυ της Κυριακής, η Αυστρία προχώρησε στη διακοπή όλων των σιδηροδρομικών συνδέσεων με την Ιταλία για να προλάβει περαιτέρω εξάπλωση του ιού Covid-19. Νωρίτερα, το αυστριακό υπουργείο Εσωτερικών επιβεβαίωσε την είδηση ότι η Βιέννη αρνήθηκε την είσοδο σε τρένο προερχόμενο από την Ιταλία, λόγω της υποψίας ότι δύο επιβάτες είναι πιθανόν να έχουν προσβληθεί από τον ιό.

Τι ξέρουμε μέχρι τώρα για την επιδημία στην Ιταλία

Και τρίτος θάνατος από τον κορονοϊό. Σύμφωνα με το πρακτορείο Ansa πρόκειται για μια γυναίκα στην περιοχή Κρεμόνα της Λομβαρδίας.

Σύμφωνα με τον τελευταίο απολογισμό υπάρχουν 152 επιβεβαιωμένα κρούσματα στη χώρα. Τα 110 καταγράφονται στη Λομβαρδία, τα 21 στο Βένετο, 9 στην Εμίλια Ρομάνα, 6 στο Πιεμόντε και 3 στο Λάτσιο. Εξ αυτών 25 άτομα νοσηλεύονται σε μονάδα εντατικής θεραπείας, σύμφωνα με τον γενικό γραμματέα πολιτικής προστασίας, Άντζελο Μπορέλι.

Μέσα σε 24 ώρες η Ιταλία έγινε η τρίτη χώρα σε αριθμό κρουσμάτων μετά την Κίνα και τη Νότια Κορέα.

Κλειστά μέχρι νεωτέρας όλα τα σχολεία σε Λομβαρδία, Βένετο, Φρίουλι Βενέτσια Τζούλια και Πιεμόντε. Επίσης δεν θα λειτουργήσουν πανεπιστήμια.

Έκτακτα μέτρα λαμβάνει και η περιφέρεια Εμίλια Ρομάνα, όπου αναστέλλεται μέχρι την 1η Μαρτίου η λειτουργία των σχολείων όλων των βαθμίδων, καθώς και των πανεπιστημίων. Επίσης, ακυρώνονται οι εκδηλώσεις.

Ακυρώνονται όλες οι αθλητικές εκδηλώσεις με κυβερνητικό διάταγμα σε Λομβαρδία και Βένετο. Επίσης, στο Τορίνο ο δήμος διέταξε την αναβολή όλων των αθλητικών εκδηλώσεων που είναι ανοιχτές στο κοινό.

Ο περιφερειάρχης της Λομβαρδίας, Ατίλιο Φοντάνα, αποφάσισε την αναστολή των εκδηλώσεων ή πρωτοβουλιών οποιασδήποτε φύσεως, των συναθροίσεων σε δημόσιους ή ιδιωτικούς χώρους, ανεξαρτήτως αν έχουν πολιτιστικό, ψυχαγωγικό, αθλητικό ή θρησκευτικό χαρακτήρα.

Ακυρώνονται οι εκδηλώσεις για τις δύο τελευταίες ημέρες του φημισμένου καρναβαλιού της Βενετίας

Κλειστά μουσεία και κινηματογράφοι σε Λομβαρδία και Βένετο.

Η Σκάλα του Μιλάνου αποφάσισε να αναστείλει όλες τις παραστάσεις.

Άδειασαν τα ράφια αρκετών σούπερ μάρκετ στο Μιλάνο, καθώς πολλοί έσπευσαν να προμηθευτούν τρόφιμα μετά τις διαταγές της περιφέρειας για κλείσιμο των σχολείων και των τόπων συναθροίσεων.

Αυξάνονται οι έλεγχοι κυκλοφορίας στη ζώνη του Λοντιτζιάνο, περίπου 30 χλμ από το Μιλάνο.

«Αυτό είναι το χειρότερο πρόβλημα που έχει αντιμετωπίσει ποτέ το Βένετο», τόνισε στους δημοσιογράφους ο περιφερειάρχης Λούκα Τζάια, σημειώνοντας πως στην μακρόχρονη πορεία του στη δημόσια διοίκηση κλήθηκε να αντιμετωπίσει πολλές φυσικές καταστροφές όπως σεισμούς και πλημμύρες, αλλά ποτέ κάτι τέτοιο.

Παράλληλα, ο δήμαρχος του Μιλάνου, Μπέπε Σάλα, ζήτησε να παραμείνουν κλειστά τα σχολεία της πόλης του, καθ΄ όλη την επόμενη εβδομάδα. Εξήγησε επίσης, ότι μπορεί να αναβληθούν μεγάλες εκθέσεις που είχαν προγραμματισθεί για το άμεσο μέλλον.

Η Λομβαρδία μαζί με το Βένετο συγκεντρώνουν περίπου το 30% του ιταλικού ΑΕΠ και έτσι συγκαταλέγονται στις πιο πλούσιες περιφέρειες της γειτονικής χώρας.

Σύμφωνα με τους πρώτους υπολογισμούς, τέλος, η οικονομική ζημιά από τα έκτακτα μέτρα αντιμετώπισης του κορονοϊού, για τις περιφέρειες του ιταλικού Βορρά, ανέρχεται ήδη στα 18 εκατομμύρια ευρώ την ημέρα.

Πλοίο με μετανάστες σε καραντίνα

Παράλληλα, οι ιταλικές αρχές αποφάσισαν να θέσουν σε καραντίνα τους πλοίο Ocean Viking (που ανήκει στην ΜΚΟ Sos Mediterranè), στο οποίο επιβαίνουν 274 μετανάστες και σήμερα το μεσημέρι ελλιμενίσθηκε στο Ποτσάλο της Σικελίας.

Λιγότερα κρούσματα στην Κίνα

Η Κίνα ανέφερε σήμερα άλλη μια μείωση των νέων κρουσμάτων του έξω από το επίκεντρο της νόσου, ωστόσο αξιωματούχοι του Παγκόσμιου Οργανισμού Υγείας προειδοποίησαν ότι είναι πολύ νωρίς για να κάνει κάποιος προβλέψεις για το ξέσπασμα του ιού καθώς οι νέες μολύνσεις και οι φόβοι για τη μετάδοσή του αυξήθηκαν αλλού.

Η επιτροπή υγείας της Κίνας επιβεβαίωσε σήμερα 648 νέα κρούσματα --περισσότερα απ' ό,τι την προηγουμένη-- όμως μόνο 18 έξω από την επαρχία Χουμπέι, αριθμός που είναι ο χαμηλότερος έξω από το επίκεντρο.

Όμως οι νέες μολύνσεις έξω από την Κίνα συνεχίζουν να ανησυχούν τις παγκόσμιες υγειονομικές αρχές, καθώς στη Νότια Κορέα υπάρχουν πάνω από 600 κρούσματα και έχουν καταλήξει έξι άνθρωποι, ενώ στο Ιράν έχουν καταγραφεί 43 κρούσματα και 8 θάνατοι.

Συναγερμός στη Νότια Κορέα

Η Νότια Κορέα αύξησε σήμερα το επίπεδο του συναγερμού της για λοιμώδη νόσο στο υψηλότερο επίπεδο για πρώτη φορά από το 2009.

Περισσότερα από τα μισά από τα κρούσματα συνδέονται με μια εκκλησία στη νοτιοανατολική πόλη Νταεγκού αφού μια 61χρονη γνωστή ως «Ασθενής 31», η οποία συμμετείχε σε τελετές εκεί, διαγνώσθηκε θετική στον ιό την περασμένη εβδομάδα. Η γυναίκα δεν είχε ταξιδέψει πρόσφατα στο εξωτερικό.

Ο πρόεδρος της Νότιας Κορέας Μουν Τζε-ιν δήλωσε σήμερα πως η κυβέρνηση αύξησε τον συναγερμό για τη νόσο στη χώρα στο τέταρτο και υψηλότερο επίπεδο σε μια προσπάθεια να συγκρατήσει την αύξηση των κρουσμάτων.

Τα Κέντρα Ελέγχου και Πρόληψης Ασθενειών στην Κορέα (KCDC) ανακοίνωσαν πως ο αριθμός των μολύνσεων αυξήθηκε κατά 169 και έφθασε τις 602 σε σχέση με μια μέρα νωρίτερα. Από το σύνολο των επιβεβαιωμένων κρουσμάτων, περισσότερα από 300 συνδέονται με την Εκκλησία του Σιντσεοντζί του Ιησού στην πόλη Νταεγκού.

Το νοτιοκορεατικό πρακτορείο ειδήσεων Yonhap μετέδωσε πως το επίπεδο του συναγερμού επιτρέπει επίσης στην κυβέρνηση να απαγορεύσει δημόσιες δραστηριότητες και να διατάξει το προσωρινό κλείσιμο των σχολείων.